2 Veigauna
Chapter 33
E se qai yabaki tinikarua ga o Manasa ena gauna sa tui kina. Sa lewa tiko me yabaki limasagavulukalima e Jerusalemi.
2 Sa cakava na ka ca ena mata i Jiova, me vaka na nodra i valavala na veimatanitu sa vakasavi ira o Jiova mai na matadra na luvei Isireli.
3 Sa tara cake tale na veitikina cecere e se qai basuka sobu ga o Esekaia na tamana; sa tara cake na i cabocabo ni soro vei Peali, ka vakaduria tale na Kalou matakau, sa lotu talega kina kalokalo ni lomalagi ka qaravi ira.
4 Sa tara talega o koya, na i cabocabo ni soro ena vale i Jiova, o koya e a tukuna kina o Jiova, "Me tiko e Jerusalemi na yacaqu me sega ni mudu."
5 Sa tara na i cabocabo ni soro vei ira na veika buli ni lomalagi, ena rua nai wasewase ena vale i Jiova.
6 Sa vakavuna talega vua na luvena me lako curuma na buka waqa ena Buca nei Luvei Inomi, sa daurairai, sa dauvakatevoro, dauvakacuru, sa taroga nai vakasala vakatevoro ka vakataroga na veiyalo. Sa cakava na veika ca lelevu me vakacudrui Jiova kina.
7 Sa yaco sara ena nona vakaduria e dua na kalou bulumakau matakau, sa cakava oqo ena vale ni Kalou, ena vanua sa vosa kina na Kalou vei Tevita kei Solomoni na luvena ka vaka: "Ena vale oqo kei Jerusalemi o koya Au sa digitaka mai e Isireli taucoko, me'u biuta kina na yacaqu me sega ni mudu;
8 "Au na sega ni kauta tani na yacai Isireli mai na vanua au sa digitaka vei tamadra O kevaka walega era sa qarauna na nodra maroroya na veika Au sa vakarota vei ira, me vaka nai vunau, nai lesilesi kei nai vakaro ena ligai Mosese."
9 O Manasa sa bacani ira na Juta kei ira sa tiko e Jerusalemi me ra cakava vaka levu na veika e ca sara, mai vei ira na veimatanitu – o ira sa vakarusai ira o Jiova ena matadra na luvei Isireli.
10 O Jiova sa vosa vei Manasa kei ira na nona tamata, ia, era sa sega ni via vakarorogo.
11 Oqo sa kauta mai kina vei ira o Jiova nai valu nei tui Asiria, o koya sa tauri Manasa, ka vesuki koya ka kauti koya sara i Papiloni.
12 Ni sa vakararawataki tiko sa nanumi Jiova na Kalou, sa vakamalumalumutaki koya vakalevu sara ena matai Jiova na Kalou ni nodra qase,
13 ka masu vei koya; sa rogoci koya o Jiova ka sauma na nona masu, ka kauti koya lesu tale mai i Jerusalemi ki na nona matanitu. Sa qai kila o Manasa ni sa Kalou o Jiova.
14 Sa tara o Manasa na bai ni koro mai na yasana vakara ni koroi Tevita e Kioni mai na buca ena i curucuru, na Matamata ni Ika; ka voleka e Ofeli, ka sa vakaceceretaka sara. Sa biuti ira na turaganivalu ena veikoro ni vale kece e Juta.
15 Sa kauta laivi na vei Kalou tani kei na matakau mai na vale i Jiova kei na veicabocabo ni soro kece mai na ulunivanua ni vale i Jiova kei Jerusalemi talega; ka sa kauta tani sara mai na koro.
16 Sa vakavinakataka na i cabocabo ni soro i Jiova, sa vakacabora nai soro i Jiova, sa vakacabora nai soro ni veivinakati kei na i soro ni vakavinavinaka. ka sa vakaroti Juta me ra qaravi Jiova na Kalou ni Isireli.
17 Ia na tamata era se vakacaboi soro tikoga ena veitikina cecere, ia ki vei Jiova ga na Kalou ni Isireli.
18 Na vo ni veika sa cakava o Manasa, na nona masu vei Jiova kei na nodra vosa na daurai era sa dau vosa vua e na yaca i Jiova na Kalou ni Isireli, era sa volai ena kedra i vola na tui Isireli.
19 Na nona masu talega kei na Nona ciqoma na Kalou na nona kerekere, kei na nonai valavala ca kei na caka cala kecega, kei na veivanua sa tara kina o koya na veitikina cecere ka biuta kina nai vakatakarakara kau kei na matakau ceuceu, ni se bera ni vakamaluimalumutaki, e dina era sa volai vata kei na veivosa i Osai.
20 Sa vakacegu o Manasa vata kei ira na nona qase, ka ra sa buluti koya e na nona vale. Sa qai tui o Amoni na luvena me kenai sosomi.
21 Sa yabaki ruasagavulu ka rua o Amoni e na gauna sa tui kina, ka sa lewa me rua na yabaki e Jerusalemi.
22 Sa cakava na veika ca e na mata i Jiova, me vaka sa cakava o Manasa na tamana; ni sa vakacabora nai soro ki na matakau ceuceu kecega e a cakava o tamana, ka qaravi ira.
23 Sa sega ni via vakamalumalumutaki koya vei Jiova, me vakataki Manasa na tamana e na nona a vakamalumalumutaki koya; ia o Amoni sa cakava na caka cala vakaveitarataravi e na veisiga.
24 Era sa buki veretaki koya na nona tamata, ka vakamatei koya e na nona vale dina ga.
25 O ira na tamata e na vanua, era sa vakamatei ira kecega era sa buki veretaki Amoni na tui. Era sa qai buli Josaia na luvena me tui, me kenai sosomi.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn